
К р а г у ј е в а ц
На основу члана 3. и 14. Закона о безбедности и здрављу на раду(„Сл. Гласник РС“, бр. 101/2005, 91/2015 и 113/2017) , Школски одбор Прве крагујевачке гимназије на седници одржаној дана  28.01.2019 године доноси:
ПРАВИЛНИК О БЕЗБЕДНОСТИ И ЗДРАВЉУ НА РАДУ
I  ОСНОВНЕ ОДРЕДБЕ
Члан 1.
Овим Правилником, у складу са Законом, уређује се спровођење безбедности и здравља на раду запослених у Првој крагујевачкој гимназији (даље: Послодавац) у циљу стварања безбедних услова рада ради заштите живота и здравља и радне способности запослених.

Право на безбедност и здравље на раду имају и друга лица која учествују у радном процесу, а нису у радном односу код Послодавца као и лица која се затекну у радној околини ради обављања одређених послова код Послодавца, ако је послодавац о њиховом присуству обавештен.

Члан 2.
Послодавац је дужан да обезбеди услове за организовање и спровођење безбедности и здравља на раду у складу са техничко-технолошким потребама.
II  ОБАВЕЗЕ И ОДГОВОРНОСТ ПОСЛОДАВЦА
Члан 3.
 Послодавац је дужан да актом у писменој форми одреди лице за безбедност и здравље на раду.
Послодавац је дужан да обезбеди запосленом рад на радном месту и у радној околини у којима су спроведене мере безбедности и здравља на раду.

Послодавац  је дужан да организује рад тако да обезбеди заштиту живота и здравља запослених у циљу спречавања повреда на раду, професионалних обољења и обољења у вези са радом, имајући у виду посебну заштиту омладине, особа са инвалидитетом, заштиту запослених са здравственим сметњама и заштиту материнства.
Члан 4.
Послодавац је дужан да запосленом пружи обавештења о условима рада, о правима и обавезама које произилазе из прописа о безбедности и здрављу на раду, да утврди програм оспособљавања запослених и обезбеди оспособљавање запослених за безбедан рад, као и да обезбеди коришћење средстава и опреме за личну заштиту на раду.
Члан 5.
Послодавац је дужан да приликом организовања рада и радног процеса обезбеди превентивне мере ради заштите живота и здравља запослених и да заустави сваку врсту рада која представља непосредну опасност за живот и здравље запосленог, у складу са Законом.

У случају настанка повреде на раду због неуобичајених и непредвидивих околности које су изван контроле Послодавца или због изузетних догађаја чије се последице нису могле избећи, Послодавац не сноси одговорност у смислу прописа о безбедности и здрављу на раду.

Члан 6.
Превентивни и периодични прегледи и испитивања опреме за рад


Послодавац је дужан да средства и опрему за рад, електричне инсталације,  грејање као и друге инсталације одржава редовно и правилно у исправном стању, у складу са техничким прописима и одређеним стандардима, на начин који обезбеђује одговарајућу сигурност запослених, с тим да у току коришћења и евентуалног премештања на друго место рада, исте прегледа и проверава њихову исправност.


Периодичне прегледе и проверу исправности у смислу става 1. овог члана, Послодавац врши преко овлашћеног правног лица. 

Члан 7.
Послодавац је дужан да врши прегледе и испитивања у смислу члана 6. овог правилника, у роковима који су утврђени упутством произвођача и у складу са техничким нормативима и одређеним стандардима, ради утврђивања да ли даље коришћење прописаних средстава и опреме за рад, електричних инсталација, грејања и других инсталација представља ризик за сигурност или здравље запослених и да ли су примењене прописане мере заштите на раду.

У случају да рокови из става 1. овог члана нису утврђени упутством произвођача, техничким нормативима и одређеним стандардима, Послодавац је дужан да средства и опрему за рад, електричне инсталације, грејање и друге инсталације прегледа и испитује у роковима утврђеним прописима о безбедности и здрављу на раду.
Члан 8.
Испитивање услова радне околине

Послодавац је дужан да врши испитивање у радним и помоћним просторијама у којима се при раду евентуално користе штетне или опасне материје, ради спречавања повређивања запослених, као и утврђивања да ли радна средина одговара условима за продуктиван рад и здравље запослених.

Испитивања у смислу става 1. овог члана, обухватају:

· микроклиму (температура, брзина струјања ваздуха и релативна влажност ваздуха);

· хемијске штетности (гасови, паре, дим и прашина);

· физичке штетности (бука, вибрација и штетна зрачења);

· осветљеност.
Члан 9.
Испитивања из члана 9. овог правилника Послодавац је дужан да врши на начин, по поступку и у роковима утврђеним прописима о безбедности и здрављу на раду.

Члан 10.
Акт о процени ризика

Послодавац је дужан да донесе Акт о процени ризика за свако радно место и да утврди начин и мере за смањење и отклањање ризика у облику којим се спречава повреда на раду, оштећење здравља или обољење запосленог.

Члан 11.
Процена ризика заснива се на систематском евидентирању и процењивању могућих врста опасности и штетности на радном месту и у радној околини, на анализирању организације рада и радног процеса, средстава рада, сировине и материјала у радном процесу, средстава и опреме за личну заштиту и других елемената које могу да изазову ризик од повреда на раду, оштећење здравља или обољење запосленог.

Процена ризика, према прописима о начину и поступку процене ризика на радном месту и у радној околини, између осталог обухвата:

· опис технолошког и радног процеса;

· опис средстава за рад;

· опис средстава и опреме за личну заштиту;

· снимање организације рада;

· препознавање и утврђивање опасности и штетности на радном месту и у радној околини;

· процену ризика у односу на опасности и штетности;

· утврђивање начина и мера за отклањање, смањење или спречавање ризика.
Члан 12.
Одлуком о покретању поступка процене ризика,  Послодавац одређује стручно лице из реда запослених за спровођење поступка процене ризика (лице које је одлуком послодавац одредио да  обавља послове безбедности и здравља на раду а које има положен стручни испит за обављање послова безбедности и здравља на раду), или може да закључи уговор о ангажовању правног лица, односно предузетника са лиценцом у области безбедности и здравља на раду.

За вршење процене ризика Послодавац може да закључи уговор о ангажовању правног лица, односно предузетника са лиценцом у области безбедности и здравља на раду.
Члан 13.
 Оспособљавање запослених

Послодавац (односно лице које обавља послове везане за  безбедност и здравље на раду) је дужан да изврши теоријско и практично оспособљавање запослених за безбедан и здрав рад при заснивању радног односа, премештају на друге послове, приликом увођења нове технологије, односно нових средстава за рад, као и код промене процеса рада.

Оспособљавање запослених врши се за време радног времена теоријски и практично, у складу  са Програмом оспособљавања за безбедан и здрав рад који доноси Послодавац.
Члан 14.
Провера теоријске и практичне оспособљености запосленог за безбедан и здрав рад обавља се на радном месту.

Провера оспособљености за безбедан и здрав рад запослених који раде на радном месту са повећаним ризиком врши се на сваких годину дана, а на осталим радним местима на сваке четири године од претходне провере. 

Евиденције и осигурање од повреда на раду
Члан 15.
Послодавац је дужан да води и чува евиденцију о:

· радним местима са повећаним ризиком и запосленима распоређеним на та радна места;

· повредама на раду, професионалним обољењима и болестима у вези са радом;

· запосленима оспособљеним за безбедан и здрав рад;

· извршеним испитивањима радне околине;

· извршеним прегледима и испитивањима опреме за рад и средстава и опреме личне заштите;

· пријавама поднетим инспекцији рада о смртним, колективним или тешким повредама на раду и настанку професионалних обољења, односно обољења у вези са радом запосленог.

III  ПРАВА И ОБАВЕЗЕ ЗАПОСЛЕНИХ
Члан 16.
Запослени има право и обавезу да се пре почетка рада упозна са мерама безбедности и здравља на раду на пословима на којима ради, као и да се оспособљава за њихово спровођење.

Члан 17.
Запослени има право да одбије да ради ако му прети непосредна опасност по живот и здравље због тога што нису примењене прописане мере за безбедност и здравље на радном месту на коме ради, као и у другим случајевима утврђеним Законом.

Члан 18.
Запослени је дужан да поштује прописе о безбедности и здрављу на раду како не би угрозио своју безбедност и здравље, безбедност и здравље запослених и других лица, као и да обавести  Послодаваца о свакој врсти потенцијалне опасности која би могла да утиче на безбедност и здравље на раду.
Запослени је дужан да:

· наменски користи средства и опрему личне заштите,

· да се подвргне провери да ли је под утицајем алкохола или других опојних средстава по налогу лица за безбедност и здравље на раду,

· да приликом ступања на рад истакне своје здравствене недостатке,

· да приликом повреде на раду учествује у пружању прве помоћи и
· да не пуши у затвореној просторији где је то забрањено.

Члан 19.
Обавезе Послодавца утврђене овим правилником у складу са Законом, истовремено представљају права запослених у вези са спровођењем мера безбедности и здравља на раду.
Члан 20.
Запослени који се не придржава утврђених мера безбедности и здравља на раду чини повреду радне обавезе и подлеже одговорности сагласно одредбама Закона о раду и Закона о основама система образовања и васпитања.
IV  ОРГАНИЗОВАЊЕ ПОСЛОВА БЕЗБЕДНОСТИ И ЗДРАВЉА НА РАДУ
Члан 21.
Послове безбедности и здравља на раду обавља лице које има положен стручни испит а које је директор  одредио да обавља послове   безбедности и здравља на раду .

Члан 22.
Лице које обавља послове безбедности и здравља на раду учествује у припреми акта о процени ризика, у опремању и уређивању радног места у циљу обезбеђивања безбедних услова рада; врши контролу средстава за рад и средстава и опреме личне заштите; припрема и спроводи оспособљавање запослених за безбедан рад; организује прегледе и испитивања опреме за рад; предлаже мере за побољшање услова рада; припрема упутства за безбедан рад; прати стање у вези са повредама на раду и професионалним обољењима; забрањује рад када утврди непосредну опасност по живот и здравље запосленог; води прописане евиденције у области безбедности и здравља на раду.
V  НАДЗОР
 Члан 23.
Надзор над применом овог правилника, предузетих мера које се односе на безбедност и здравље на раду, врши министарство надлежно за рад преко инспектора рада.

Члан 24.
Послодавац је дужан да у року који одреди инспектор рада, преузме наложене мере и отклони утврђене недостатке у погледу безбедности и здравља на раду запослених.
VI  ПРВА ПОМОЋ
 Члан 25.
Прва помоћ запосленима у случају повреде или изненадне болести на раду пружају:

· Запослени оспособљени за пружање прве помоћи
· Најближа здравствена установа.
 Члан 26.
У згради школе мора бити на видном месту постављен ормарић са неопходном опремом и средствима за пружање прве помоћи.

Средства за пружање прве помоћи морају се редовно допуњавати.
VII  ПРЕЛАЗНЕ И ЗАВРШНЕ ОДРЕДБЕ
Члан 27.
За све послове у вези са безбедношћу и здрављем на раду који нису регулисани овим 
правилником, непосредно ће се примењивати одредбе Закона о безбедности  и здрављу на раду.

Члан 28.
Овај правилник ступа на снагу осмог дана од дана објављивања на огласној табли школе.
 Члан 29.
Ступањем на снагу овог Правилника престаје да важи претходни Правилник о безбедности и здрављу на раду.
 






 Председник Школског одбора
Објављено на огласној табли школе 

дана__________________  године.                                                                               
